**Ditshenyegelo tša Ofisi ya ka Gae**

Ke eng se Sempsha?

**26 Phuphu 2023 – Tswala ya bonto bjale ka karolo ya ditshenyegelo tša ofisi ya ka gae – ngwaga wa motšhelo wa 2023**

* Tswala godimo ga bonto pele e be e dumelelwa go ba tshenyagelo ya kgogelo ya motšhelo bjale ka karolo ya ditshenyegelo tša ofisi ya ka gae. Le ge go le bjale, ge e sale ka kgatišo ya la 4 Mopitlo 2022 ya mpshafatšo ya Tlathollo ya Tsebišo ya 28, go šomana le dikgogelo tša ditshenyegelo tša ofisi ya ka gae tšeo di dirilwego ke batho mošomong goba bao ba swerego offisi, go hlalošitšwe gore **go tloga ka ngwaga wa motšhelo wa 2023 ditshenyegelo tše ga di sa gogelwa.**
Ka fao, ge eba o a šoma goba o swere mošomo ofising gape o fihlelela dinyakwa tša go tleleima ditshenyegelo tša ofisi ya ka gae tša ngwaga wa motšhelo wa 2023, ga o sa dumelelwa go tleleima tswala ya bonto.

**9 Phuphu 2021 – SARS e ile ya tshwara webinara ka ga ‘Dinyakwa tša Motšhelo wa Ofisi ya Gae’:**

* Ge eba o fetilwe ke kgašo ye, gabjale e a hwetšagala go ka lebelelwa mo.
* Tlhagišo yeo go rerilwego ka yona go webinara le yona e a hwetšagala go ka lebelelwa goba go e taenelouta.
* Dintlha tše bohlokwa tšeo di botšišitšwego ka nako ya webinara di gatišitšwe mo.

Na ke tla kgona neng go tleleima ditshenyegelo tša ofisi ya ka gae?

Ge eba o mošomi yo a šomago ka gae gape o beile kamora ka thoko yeo e tlo dirišwago bakeng sa morero wa “kgwebo”, o tlo dumelelwa go dira kgogelo ya ditshenyegelo tšeo di dirilwego tša hlokomelo ya ofisi ya ka gae, tšeo di tlo hlakantšhwago ka go lekanyetša: Ge eba o fihlelela dinyakwa bjale ka ge di laeditšwe go Molao wa Motšhelo wa Letseno, karolo ya 11(a) e bale mmogo le dikarolo tša 23(b) le 23(m). Lebelela mo tlase go hwetša tshedimošo enngwe go karolo ya 23 (b).

Na ke dinyakwa dife tša go tleleima ditshenyegelo tša ofisi ya ka gae?

Karolo ya 23(b) ya Molao wa Motšhelo wa Letseno e laetša gore kgogelo ya motšhelo ya ditshenyegelo tša ofisi ya ka gae e tla lebelelwa fela:

1. Ge eba kamora e **dirišwa ka mehla gape ka go kgethega** bakeng sa morero wa kgwego ya gago, mohlala, mošomo gape e na le **didirišwa tše itšeng** tša go šoma morero woo. Ofisi ya ka gae e swanetše go beakanyetšwa fela go dira mošomo wa gago wa kgwebo;
2. Ge eba mogolo wa gago o bopilwe fela ke mogolo le mogolo wa go swana, mešomo ya gago e swanetše go direlwa **fela** ka mo karolong ya legae le. Se se ra gore o swanetše go dira mošomo wa gago sebaka sa feta 50% ka ofising ya gago ya ka gae; goba
3. Ge eba palo ya go feta 50% ya mogolo wa gago e na le khomišene goba e go fa ditefelo tša go fapana go ya ka mošomo wa gago, palo ya go feta 50% ya mešomo yeo e swanetše go dirwa ofising yeo e filwego ke mongmošomo wa gago.

[Go bona ge eba o khwalifaya go tleleima ditshenyegelo tša ofisi ya ka gae, kgotla mo.](https://www.sars.gov.za/types-of-tax/personal-income-tax/filingseason/home-office-expenses-questionnaire/)

Na ke eng tšeo di akaretšago ditshenyegelo tša ofisi ya ka gae?

Ka tlwaelo, mehuta ya ditshenyegelo tša ofisi ya ka gae tšeo di šupeditšwego go karolo ya 23(b), ke tšeo di nyalelanago le meago, e lego:

* rente ya meago;
* ditefelo tša ditokišo tša meago; le
* ditshenyegelo tša go nyalelana le meago, tšeo di ka akaretšago:
	+ ditefišo tša ditirelo tša masepala le metšhelo;
	+ ditefišo tša go hlwekiša; le
	+ mohlagase.

Ditshenyegelo tše dingwe tše di tlwaelegilego tšeo di ka khalifayago go kgogelo ya go arogana mabapi le hlokomelo ya ofisi ya ka gae, di akaretša:

* tshenyego le go tšofala ga dilo tšeo di dirišwago bakeng sa morero wa ofisi;
* didirišwa tša ofisi, fenitšhara le ditlabakelo, le tokišo ya tšona;
* difounu;
* inthanete;
* dingwalelo.

Lemoga gore mananeo a mabedi ka godimo ga a laetše ditshenyegelo tšeo di ka gogelwago. Mananeo a laetša fela mehuta ya ditshenyegelo tšeo di ka dirwago mabapi le go hlokomela ofisi ya ka gae.

Na nka hlakantšha bjang ditshenyegelo tša ofisi ya ka gae?

Ka kakaretšo, ditshenyegelo tša go nyalelana le rente, tefelo ya ditokišo tša go nyalelana le meago, e šongwa go ya ka **kabo**. Go ka ba le mabaka ao mohuta wa ditshenyegelo o sa angwego ke kabelo ye gomme, mohlala, ga e akaretšwe ka botlalo goba go akaretšwa ka botlalo (lebelela tše dingwe mo tlase). SARS e amogela gore mokgwa wa maleba wa kabelo ya go hlakantšha ditshenyegelo tšeo di hlaoletšwego go karolo ya moago wo o dirišwago bakeng sa morero wa kgwebo, o abelwa go ya ka sekgoba sa lebato la moago (di-square meter tša sekgoba sa ofisi ya ka gae go bapetšwa le palomoka ya di-square meter tša legae la gago).

Na ke mokgwa ofe wo o dirišwago go hlakantšha ditshenyegelo tša ofisi ya ka gae?

Ge o ka khwalifaya bakeng sa kgogelo ya ditshenyegelo tša ofisi ya ka gae, palo e swanetše go hlakantšhwa go ya ka motheo wo: A / B x palomoka ya ditheko, fao:

* A = sekgoba go ya ka m² sa karolo yeo e beakanyeditšwego gape e dirišwa ka mehla gape ka mo go kgethegilego bakeng sa kgwebo (elego, ofisi ya ka gae ya go khwalifaya)
* B = palomoka ya sekgoba go ya ka m² ya bodulo (go akaretša meago efe goba efe ya ka ntle le sekgoba seo se dirišetšwago kgwebo ka gare ga bodulo)
* Palomoka ya ditheko = ditheko tšeo di dirilwego tša go kgokaganywa le meago (tše bjale ka rente, ditefišo tša ditirelo tša masepala le metšhelo, ditokišo, le mohlagase), go sa akaretšwe ditshenyegelo tša mohuta wa matlotlo,\*

\*Lemoga gore ke fela ditshenyegelo tša go nyalelana le moago di swanetšego kabelo go ya ka sekgoba sa lebato (mohlala, rente, ditefišo tša ditirelo tša masepala le metšhelo, go hlwekiša, bjale le bjale.) Ditshenyegelo tšeo di se nago kamano le meago (bjalo ka go senyega le go tšofala ga didirišwa le fenitšhara tšeo di dirišetšwago kgwebo) ga di hloke go arolwa go ya ka sekgoba sa lebato.

Na ke tla tleleima kae ditshenyegelo ta ofisi ya ka gae go Pušetšo ya ka ya Motšhelo wa Letseno (ITR12)?

Ge o ka khwalifaya go dikgogelo tša ofisi ya ka gae; tsenya palo yeo e hlakantšhitšwego kgauswi le khoutu ya mothopo ya 4028 (Home Office Expenses) ka go khontheina ya “Other Deduction” go Pušetšo ya gago ya Motšhelo wa Letseno.

Ke nyaka go tlatša ditshenyegelo tša ofisi ya ka ge eupša ga di tlhagelele go foromong ya lenaneo la dipotšišo tša wizard?

Ge o tlatša foromo ya wizard go pušetšo ya Motšhelo wa Letseno (ITR12), araba dipotšišo “Na o bile le ditshenyegelo tšeo o ratago go di tleleima bjale ka kgogelo yeo e bego e sa elwa hloko go potšišo ya go feta?” (Kgetha ‘Ee’ goba ‘Aowa’). Ge eba ke ee, karolo ya ‘Other Deductions’ e tla tsentšhiwa ka pušetšong.

Na ke ditlamorago dife tša Motšhelo wa Poelo ya Matlotlo tše di ka lemogwago ge eba ke rekiša ntlo ya ka yeo e dirišwago seripa bjale ka kgwebo?

Ge karolo ya ntlo ya gago e dirišwa bjale ka ofisi ya ka gae, karolo yeo e tšewa bjale ka “tshenyo” ya bodulo bja pele bja go se akaretšwe bakeng sa morero wa CGT.

Morago ga thekišo ya ntlo, poelo ya matlotlo goba tshenyagelo ka moka di swanetše go arolwa magareng ga tše senyegilego le tšeo di sa senyegago. Kabelo e dirwa ka go lemoga karolo ya ntlo yeo e dirišwago bjale ka ofisi ya ka gae (go ya ka sekgoba sa lebato) le sebaka seo karolo e dirišitšwego bjale ka ofisi ya ka gae. Dikgethollo tša madulo a pele tša R2 million di ka ntšhiwa kgahlanong le karolo ya go se senyege ya poelo ya matlotlo le tshenyagelo. Karolo yeo e senyegilego ya poelo ya matlotlo e swanetše go lebeledišwa ka botlalo. Go hwetša dintlha ka botlalo, kgotla mo.